
A szöveti inhomogenitások jelentősége nőgyógyászati daganatok esetében, Ir-192 brachyterápiás sugárforrás körüli dózis számításakor

Célkitűzés: A szöveti inhomogenitások jelentőségének vizsgálata modell-alapú dózisszámítási módszerrel Ir-192 brachyterápiás sugárforrás körül.
Módszerek: 26 nőgyógyászati (méhnyak- vagy méhtest-) daganatos esetet vizsgáltam, melyek minden esetben vastag, fémből készült applikátorral és Ir-192 sugárforrással voltak kezelve. Minden betegnek a hagyományos, homogén víz közeget feltételező AAPM TG-43 formalizmussal készült kezelési terve mellé a Boltzmann-transzport egyenlet megoldási módszerén alapuló ACE (Advanced Collapsed cone Engine) algoritmussal (TG-186 formalizmus) is készítettem egy besugárzási tervet. Ezután összevetettem a különböző besugárzási tervekhez tartozó paramétereket (térfogati- és dózisparaméterek, védendő szervek dózisparaméterei, pontok dózisai a sugárforrás felszínétől adott távolságokra). Az összehasonlításhoz a Wilcoxon-féle párosított próbát használtam.
Eredmények: A számolási idő TG-43 algoritmussal minden esetben 1-2 másodperc, míg TG-186-tal átlagosan 16,4 perc (6-33 perc) volt. A vizsgált dózis-térfogat paraméterek közül csak a V200-ban, a V150-ben, a V150-ben, a DNR-ben, a védendő szervek maximális dózisában, valamint a sugárforrás felszínén és felszínéhez közel lévő pontok dózisában találtam szignifikáns különbséget a kétféle dózisszámítási algoritmus között. Pl.: a V200 39,2 volt a TG-43, 39,4 pedig a TG-186 formalizmus használata esetén (p<0,01). A sugárforrás felszínén számolt dózis rendre 203,5 Gy (13,6-469,1 Gy) és 134,8 Gy (14,5-295,8 Gy) volt, de a forrástól 1-2 cm-re és távolabb nem különbözött a kétféle módon számított dózis.
Következtetések: A Boltzmann-transzport egyenletet megoldó ACE algoritmus használatával egyedül a sugárforrás felszínén volt szignifikánsan kisebb dózis, mint a TG-43 formalizmussal való dózisszámítás esetén. Mivel a sugárforrás felszíne biztosan a céltérfogatban van, a leadott dózis nagyságának klinikai jelentősége nincs, viszont a besugárzási terv számítása jelentősen hosszabb időt vesz igénybe a TG-186 algoritmus használatával, amely alatt a beteg szervmozgásai jelentős bizonytalanságot okoznak az egyes szervek számított dózisában. Ezt figyelembe véve a TG-43 formalizmus használható Ir-192 sugárforrás körüli dózis számításakor a klinikai rutinban, a TG-186 algoritmust azonban csak kutatási célokra javaslom.



